詠史四首 四
作者：盧照鄰
朝代：唐

paragraphs: 昔有平陵男，姓朱名阿游。
直髮上衝冠，壯氣橫三秋。
願得斬馬劒，先斷佞臣頭。
天子玉檻折，將軍丹血流。
捐生不肯拜，視死其若休。
歸來教鄉里，童蒙遠相求。
弟子數百人，散在十二州。
三公不敢吏，五鹿何能酬。
名與日月懸，義與天壤儔。
何必疲執戟，區區在封侯。
偉哉曠達士，知命固不憂。